
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra propunerii legislative privind transformarea cazărmilor dezafectate ale Ministerului Apărării Naţionale în cămine studenţeşti, trimisă comisiei pentru examinare pe fond, cu adresa nr. Pl.x.328 din 22 iunie 2009.

R A P O R T      C O M U N
asupra propunerii legislative privind transformarea cazărmilor dezafectate ale Ministerului Apărării Naţionale în cămine studenţeşti

În conformitate cu prevederile art.95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru administraţie publică, amenajarea teritoriului şi echilibru ecologic au fost sesizate, prin adresa nr. Pl.x 328 din 22 iunie 2009, cu dezbaterea pe fond în procedură obişnuită, a propunerii legislative privind transformarea cazărmilor dezafectate ale Ministerului Apărării Naţionale în cămine studenţeşti.
La întocmirea prezentului raport Comisiile au avut în vedere:

· avizul negativ al Consiliului Legislativ (nr.329/14.04.2009)
· avizul negativ al Comisiei juridice, de disciplină şi imunităţi (nr.Pl-x 328/18.08.2009)

· avizul negativ al Comisiei pentru învăţământ, ştiinţă, tineret şi sport (nr.29/270/25.08.2009)

· avizul negativ al Comisiei pentru buget, finanţe şi bănci (nr.22/386/3.09.2009)

· punctul de vedere negativ al Guvernului (nr.1203/12.05.2009)


Propunerea legislativă are ca obiect de reglementare instituirea unor dispoziţii prin care cazărmile şi utilităţile dezafectate ale Ministerului Apărării Naţionale trec în subordinea consiliilor judeţene, respectiv a municipiului Bucureşti, în vederea transformării în cămine studenţeşti, cu finanţare din partea consiliilor judeţene, a Consiliului General al municipiului Bucureşti, precum şi a universităţilor beneficiare.

Comisia pentru apărare, ordine publică şi siguranţă naţională şi Comisia pentru administraţie publică, amenajarea teritoriului şi echilibru ecologic propun Plenului Camerei Deputaţilor respingerea propunerii legislative din următoarele consideraţii: trecerea unor imobile disponibile din administrarea Ministerului Apărării Naţionale în administrarea organelor administraţiei publice locale se poate desfăşura, ca şi în prezent, la cererea acestora, în condiţiile Legii privind proprietatea publică şi regimul juridic al acesteia nr.213/1998, cu modificările ulterioare, prin analizarea fiecărui caz în parte, ţinând seama de faptul că nu toate cazărmile disponibile se pretează la transformările propuse, precum şi de impactul financiar al acestora asupra bugetelor locale.

Este necesar să se aibă în vedere dispoziţiile art.14 din Legea privind finanţele publice locale nr.273/2006, cu modificările şi completările ulterioare, potrivit cărora nici o cheltuială nu poate fi înscrisă în bugetele locale şi nici nu poate fi angajată şi efectuată din aceste bugete dacă nu există baza legală pentru respectiva cheltuială.
 
 Propunerea legislativă face parte din categoria legilor ordinare, conform art. 76 alin. (2) din Constituţia României, republicată.
La dezbaterile care au avut loc în şedinţele comisiilor din 8 septembrie 2009 au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Dan Tătaru – secretar de stat, domnul Paul Nenciu - consilier juridic şi doamna Hidec Aurora – consilier juridic în Ministerul Apărării Naţionale.

La lucrările Comisiei pentru apărare, ordine publică şi siguranţă naţională au fost prezenţi 21 deputaţi din totalul de 24 membri ai comisiei, iar la lucrările Comisiei pentru administraţie publică, amenajarea teritoriului şi echilibru ecologic au fost prezenţi 25 deputaţi din totalul de 31 membri ai comisiei.
Raportul comun de respingere al comisiilor a fost adoptat cu unanimitate de voturi.
Camera Deputaţilor este Cameră Decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

